Uredba Komisije (ES) št. 1920/2001

z dne 28. septembra 2001

o podrobnih pravilih za izvajanje Uredbe Sveta (ES) št. 2494/95 glede minimalnih standardov za obravnavanje stroškov storitev, izraženih sorazmerno s transakcijsko vrednostjo, v harmoniziranem indeksu cen življenjskih potrebščin in o spremembi Uredbe (ES) št. 2214/96

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin [1] ter zlasti člena 4 in člena 5(3) Uredbe,

ob upoštevanju mnenja Evropske centralne banke [2],

ob upoštevanju naslednjega:

(1) Na podlagi člena 5(1)(b) Uredbe Sveta (ES) št. 2494/95 mora vsaka država članica izdelati harmoniziran indeks cen življenjskih potrebščin (HICP), začenši z indeksom za januar 1997.

(2) Uredba Komisije (ES) št. 1749/96 z dne 9. septembra 1996 o začetnih izvedbenih ukrepih za Uredbo Sveta (ES) št. 2494/95 o harmoniziranih indeksih cen življenjskih potrebščin [3], kakor je bila nazadnje spremenjena z Uredbo Sveta (ES) št. 1688/98 [4], kot zajetje HICP opredeljuje tisto blago in storitve, ki so vključeni v denarne izdatke za končno potrošnjo gospodinjstev, in predvideva celovito zajetje razreda 12.5.1 COICOP/HICP "Finančne storitve d.n." do decembra 1999, pri čemer stroški storitev, izraženi kot delež transakcijske vrednosti, niso izrecno izključeni.

(3) Uredba Komisije (ES) št. 2214/96 z dne 20. novembra 1996 o harmoniziranih indeksih cen življenjskih potrebščin: posredovanje in razširjanje podindeksov HICP [5], kakor je bila nazadnje spremenjena z Uredbo (ES) št. 1749/1999 [6], predvideva vzpostavitev harmoniziranega delnega indeksa za razred izdatkov 12.6.2 COICOP/HICP "Druge finančne storitve d.n.", pri čemer pa so izključena plačila obresti in dajatve, izražena kot delež transakcijske vrednosti.

(4) Z izključitvijo stroškov storitev, izraženih kot delež transakcijske vrednosti, bi lahko bila primerljivost znatno prizadeta; za obravnavanje tovrstnih stroškov je potrebna usklajena metodologija za zagotovitev, da izračunani HICP ustrezajo zahtevi po primerljivosti iz člena 4 Uredbe (ES) 2494/95.

(5) Obravnavanje stroškov storitev, izraženih kot delež transakcijske vrednosti, bi moralo biti usklajeno z obravnavanjem blaga in storitev v sektorjih zdravstva, izobraževanja in socialnega varstva, kakor je določeno v Uredbi Sveta (ES) št. 2166/1999 [7].

(6) Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom [8] -

SPREJELA NASLEDNJO UREDBO:

Člen 1

Cilj

Cilj te uredbe je sprememba Priloge II k Uredbi (ES) št. 2214/96 o podindeksih harmoniziranih indeksov cen življenjskih potrebščin, v nadaljnjem besedilu "HICP", glede zajemanja finančnih storitev, in določitev minimalnih standardov za obravnavanje stroškov storitev, izraženih sorazmerno s transakcijsko vrednostjo, da se s tem zagotovi njihova zanesljivost, ustreznost ter izpolnjevanje zahtev po primerljivosti iz člena 4 Uredbe (ES) št. 2494/95.

Člen 2

Opredelitev pojmov

1. Plačila obresti in obrestim podobne dajatve zajemajo plačila nominalnih obresti, pa tudi vse elemente, ki so vključeni v izračun efektivnih obresti.

2. Kjer so stroški storitev opredeljeni kot delež transakcijske vrednosti, so kupčeve cene opredeljene kot sam odstotni delež, pomnožen z vrednostjo reprezentativne posamične transakcije v baznem ali referenčnem obdobju.

Člen 3

Obravnavanje stroškov storitev

1. Zadevni podindeksi HICP se izračunajo na podlagi formule, skladne s formulo tipa Laspeyres, ki se uporablja za druge podindekse. Podindeksi odražajo spremembo cene, ki ustreza spremenjenim izdatkom ob vzdrževanju strukture potrošnje gospodinjstev in sestavi potrošniške populacije v baznem ali referenčnem obdobju.

(a) Kupčeve cene storitev, ki jih je treba uporabiti v HICP, so stroški, ki se potrošnikom dejansko in neposredno zaračunajo kot protistoritev za opravljeno storitev.HICP zajema stroške storitev, ki so izraženi v obliki pavšalne dajatve ali pavšalne stopnje.

(b) Spremembe kupčevih cen, ki odražajo spremembe pravil o določanju teh cen, se v HICP zajamejo kot spremembe cen.

(c) Spremembe kupčevih cen, ki izhajajo iz sprememb vrednosti reprezentativnih posamičnih transakcij, se v HICP zajamejo kot spremembe cen.

(d) Reprezentativne posamične transakcije se izražajo fizično, če pa to ni primerno ali ni mogoče, se izražajo v valuti države članice.

(e) Sprememba vrednosti reprezentativnih posamičnih transakcij se lahko ocenjuje na podlagi spremembe indeksa cen, ki ustrezno predstavlja zadevne posamične transakcije. Kjer so na voljo podindeksi HICP ali agregatni indeksi, se ti štejejo kot ustrezni za ta namen.

2. Pri spremembah specifikacij se cene obravnavajo v skladu z določbami o spremembah specifikacij, zlasti v skladu z določbami o prilagajanju kakovosti po členu 5 Uredbe (ES) št. 1749/96.

3. Kjer se za storitve, ki so sprva potrošnikom na voljo brezplačno, naknadno zaračuna dejanska cena, se ta sprememba od nič do dejanske cene in obratno zajame v HICP.

4. Kjer so storitve, ki se zagotavljajo skupaj z drugim blagom ali storitvami, potrošnikom sprva na voljo brez določenega plačila, pozneje pa se jim ločeno zaračunajo, se sprememba zajame v HICP.

5. Po potrebi se smiselno uporabi postopek, predviden v členu 5 Uredbe Komisije (ES) št. 2646/98 [9], o tarifah.

Člen 4

Finančne storitve d.n.

Vsebina razreda 12.6.2 "Druge finančne storitve d.n. (S)" iz Priloge II k Uredbi (ES) št. 2214/96 o podindeksih harmoniziranih indeksov cen življenjskih potrebščin se nadomesti z naslednjim:

"12.6.2. Druge finančne storitve d.n. (S)

- dejanski izdatki za finančne storitve bank, pošt, hranilnic, menjalnic in podobnih finančnih ustanov,

- provizije in stroški storitev borznih posrednikov, svetovalcev za naložbe, davčnih svetovalcev in podobnih.

Izključeni so:

Plačila obresti in kakršne koli obrestim podobne dajatve ter upravne dajatve privatnih pokojninskih skladov in podobnih."

Člen 5

Druge storitve d.n.

Vsebina razreda 12.7.0 "Druge storitve d.n. (S)" iz Priloge II k Uredbi (ES) št. 2214/96 o podindeksih harmoniziranih indeksov cen življenjskih potrebščin se nadomesti z naslednjim:

"12.7.0. Druge storitve d.n. (S)

- dajatve za pravno svetovanje, agencije za zaposlovanje itd.,

- izdatki za pogrebne zavode in druge pogrebne storitve,

- izdatki za storitve stanovanjskih posrednikov, dražbarjev, upravljavcev prodajnih salonov in drugih posrednikov,

- izdatki za fotokopije in druge reprodukcije dokumentov,

- dajatve za izdajanje potrdil o rojstvu, poroki in smrti ter drugih upravnih dokumentov,

- izdatki za časopisne objave in oglase,

- izdatki za storitve grafologov, astrologov, zasebnih detektivov, telesnih stražarjev, ženitnih posredovalnic in zakonskih svetovalcev, svobodnih pisateljev, razne pristojbine (sedeži, stranišča, garderobe) itd.

Vključeni so:

Izdatki za storitve stanovanjskih posrednikov v zvezi z oddajanjem v najem.

Izključeni so:

Po konvencijah ESR 1995 so izključeni prispevki in članarine za članstvo v strokovnih združenjih, cerkvah, socialnih in kulturnih društvih ter rekreacijskih in športnih klubih (ESR 1995, odstavek 3.77.e), pa tudi provizije nepremičninskih posrednikov v zvezi s prodajo ali nakupom nefinančnega premoženja ("Bruto investicije v osnovna sredstva" v skladu z ESR 1995, odstavki 3 102, 3 105(a), 3 111, 3 115)."

Člen 6

Osnovni podatki

1. Osnovni podatki so vse kupčeve cene in ponderji, potrebni za izračun podindeksov HICP v skladu z določbami te uredbe.

2. Statistične enote, ki jih države članice pozovejo k sodelovanju pri zbiranju ali zagotavljanju osnovnih podatkov, so dolžne dati poštene in popolne informacije, ko se jih za to zaprosi, ter dopustiti organizacijam in ustanovam, pristojnim za izdelavo uradnih statistik, da na zahtevo dobijo informacije na tako podrobni ravni, da se lahko ovrednotita skladnost z zahtevami po primerljivosti in kakovost podindeksov HICP.

Člen 7

Primerljivost

Za primerljive se štejejo HICP, ki so sestavljeni po določbah te uredbe, pa tudi HICP, izdelani po drugih postopkih, kolikor iz njih ne izhaja indeks, katerega sistematično odstopanje od indeksa, izdelanega v skladu z določbami te uredbe, znaša v povprečju več kakor eno desetinko odstotne točke letno.

Člen 8

Kontrola kakovosti

Preden države članice za obravnavanje plačil storitev, izraženih sorazmerno s transakcijsko vrednostjo, uporabijo druge postopke, kakor so tisti, določeni v členu 3 te uredbe, posredujejo Komisiji (Eurostatu) informacije o postopkih, razvitih za ta namen.

Člen 9

Izvajanje

Določbe te uredbe se uporabljajo v državah članicah z decembrom 2001 in začnejo učinkovati z indeksom za januar 2002.

Člen 10

Začetek veljavnosti

Ta uredba začne veljati 20. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. septembra 2001

Za Komisijo

Pedro Solbes Mira

Član Komisije

[1] UL L 257, 27.10.1995, str. 1.

[2] UL C 244, 1.9.2001, str. 5.

[3] UL L 229, 10.9.1996, str. 3.

[4] UL L 214, 31.7.1998, str. 23.

[5] UL L 296, 21.11.1996, str. 8.

[6] UL L 214, 13.8.1999, str. 1.

[7] UL L 266, 14.10.1999, str. 1.

[8] UL L 181, 28.6.1989, str. 47.

[9] UL L 335, 10.12.1998, str. 30.

--------------------------------------------------